În intervalul 2013-2016, după desființarea Oltchimului, Nechita a evoluat pentru echipa HCM Baia Mare, alături de care a câștigat campionatul național în 2014 și a contribuit la obținerea a trei Cupe și trei Supercupe ale României. Pe plan european handbalista a ajuns alături de echipa băimăreană până în sferturile Ligii Campionilor EHF în 2015 și 2016. De asemenea, Nechita a făcut parte din lotul României care a câștigat medalia de bronz la Campionatul Mondial de Handbal din Danemarca, ce a avut loc la finele anului 2015.